《答林南江二首 其二》
明代·梁以蘅

世人竞多策，所挟皆九九。吾策良未售，遭时宜禁口。

所得虽邱山，浮云竟奚有。胡然事干谒，自同台厮走。

反性非自然，吾宁贫贱守。立德固有端，存诚真户牗。

谁能秉孤贞，勉尔操持久。一为利所驱，彫丧先榆柳。

作者简介：梁以蘅，字仲房，号南塘。新会人。明世宗嘉靖二十二年（一五四三）举人。弱冠以贡授宾州训导，中式后转庐陵教谕，历绍兴府教授，寻擢连城令。卒年四十九。有《南塘诗集》。清顾嗣协《冈州遗稿》卷四有传。